Revista MUZICA Nr. 2/2022 


STUDII 


Studiul arhetipurilor muzicale (IX) 
Notiunea de Eternitate 
privita din perspectiva arhetipala 


Corneliu Dan Georgescu 


Un vechi basm popular ne povesteste ca Fat Frumos a 
găsit, dupa nenumărate peregrinari si căutări, „Ţara 
tinereții fără bătrânețe și a vieţii fără moarte”, unde ar fi 
putut trăi fericit, uitând de toate. Dar el nimereste din 
greșeală în „Valea plângerii”, își amintește deodată 
„Lumea obișnuită” pe care o părăsise și nu poate rezista 
ispitei de a se întoarce. Acel loc nu mai există însă. 
Acolo, în „Lumea obișnuită”, timpul — care nu jucase nici 
un rol în „Țara tinereţii fără bătrâneţe și a vieţii fără 
moarte” — trecuse altfel. Întorcându-se, vede cum totul se 
transformă în praf si cenușă, inclusiv el. Poate că basmul 
vrea să ne spună că Făt Frumos găsise Eternitatea, fără 
a fi fost în stare să rămână acolo; tot ce trebuia să facă 
era numai să evite „Valea plângerii”, condiţie pe care nu a 
respectat-o. 


Dar — ce este în definitiv Eternitatea? Si ce sens are a 
vorbi despre Eternitate și Muzică? 


Voi începe această expunere a unei teme deloc ușor de 
abordat apelând la punctul de vedere al lui Immanuel Kant 
(1724-1804), fondatorul filozofiei transcendentale și unul dintre 
cei mai mari gânditori pe care i-a dat vreodată umanitatea. Nici 

acest excurs în sine nu reprezintă o sarcină comodă, dar cred 
că numai astfel poate fi pe deplin înţeles sensul noțiunii de 
Eternitate și poate fi găsită o modalitate potrivită de a discuta 
această temă. 


Mai ales contextul istoric în care a apărut revoluția 
de gândire kantiană trebuie considerat. După secole de 
Scolastică, centrată mai ales pe argumente extrase din 
biblie si din Aristotel, după apariția Umanismului si a 
Renașterii în secolele XIV-VI, apoi a Determinismului 
(René Descartes, 1596-1650) si Empirismului (Thomas 
Hobbes, 1588-1679, contemporan cu Francis Bacon, 
1561-1626, John Locke, 1632-1704, Gottfried Wilhelm 
Leibniz, 1646-1716), după o serie de mari descoperiri în 
domeniul științei — între altele, în astronomie, prin 
Nikolaus Kopernik (1473-1543 — legile planetelor), în 
fizică, prin Isaac Newton (1642-1643 — gravitația, legile 
mecanicii clasice), sau de explorări ale unor regiuni ale 
globului pământesc până atunci necunoscute (prin 
Cristofor Columb, Ferdinand Magellan, Vasco da Gama), 
Iluminismul propovăduiește în secolul XVIII, ca un fel de 
încoronare a acestor cuceriri, încrederea în supremația 
Ratiunii umane, a puterii sale fara limite de a cunoaște 
totul, deci, ideea conform căreia realitatea ar putea fi pe 
deplin descifrată și astfel, stăpânită. 

Unul dintre principalii reprezentanți ai 
Iluminismului a fost si Immanuel Kant, el oferind poate 
cea mai faimoasă definiţie a sa: „Iluminismul semnifică 
ieșirea omului din imaturitatea sa  autoprovocată. 
Imaturitate este incapacitatea de a-ţi folosi mintea fara 
ajutorul altuia” [Kant 1874:9]. Dar, în contextul 
principalelor curente, esenţial optimiste, ale vremii — 
Raționalismul („toate cunoștințele provin din gândire, 
experiențele nu contează si pot fi înșelătoare”) si 
Empirismul („experiența este singura sursă de 
cunoaștere, nimic nu poate pătrunde în minte care să nu 
fi fost perceput înainte prin simţuri”) —, Kant proclamă 
concepţia pesimistă a limitelor ireductibile ale gândirii 
umane, inițiind în filozofie o revoluţie comparabilă cu cea 

În legătură cu tema studiului de față, Eternitatea, 
mă voi limita la câteva idei din opera sa „Critica raţiunii 
pure / Die Kritik der reinen Vernunft” (1781) [*1], parte a 
așa numitei „trilogii critice” [Kant 1781, 1788, 1790], poate 
principala sa construcţie, la care a lucrat timp de zece ani. 
Cuvântul ,critica" din titlu nu semnifică „a nega, a 
demonta", ci „a examina, a verifica”. Această carte a pus 
bazele filosofiei transcendentale si a constituit un 
adevărat șoc pentru contemporanii săi, deoarece punea 
sub semnul întrebării tocmai ceea ce era considerat până 
atunci sigur, intangibil. 


Cunoașterea, potrivit lui Kant, este întotdeauna 
influențată de aparatul nostru de gândire. Si pentru că nu putem 
percepe și judeca nimic fără acest aparat de gândire, nu vom 
ajunge niciodată la adevărata realitate. Gândirea noastră nu 
descrie realitatea, ci o creează, o construiește (concepţie 
asemănătoare Constructivismului secolului XX). Ea se bazează 
pe noțiuni a priori (spaţiu, timp), își construiește categorii 
(cantitatea, calitatea, relaţia, modalitatea), nu poate produce 
însă decât antinomii, contrarii aparente, amândouă necesare. 
Există idei transcendentale esenţiale, toate fiind imaginabile, 
dar nu demonstrabile: începutul lumii, sufletul, nemurirea, 
libertatea, adevărul, dreptatea, Dumnezeu. Aceste noțiuni sunt 
în aceiași măsură posibile ca și imposibile. Mintea umană nu 
poate rezolva această dilemă: nu „mintea se învârte în jurul 
lucrurilor”, ci „lucrurile gravitează în jurul minţii”. Ergo: Înțelegem 
doar lucrurile pe care mintea noastră le poate concepe şi 
înțelege, și numai în felul în care ea le poate înțelege. Toate 
cunoștințele noastre sunt întotdeauna „construite" de gândirea 
noastră. Aceasta înseamnă că facem lumea inexplicabilă, 
explicabilă prin anumite „construcţii auxiliare”. 


Concluzia acestei introduceri și motivaţia ei: nici 
Eternitatea, tema studiului de fata, o idee transcedentala 
și o antinomie în sens kantian, nu va putea fi vreodată 
demonstrată; dar ea poate fi concepută, şi acest fapt are 

consecinte practice. Ea nu este rezultatul unei experiente, 
a unei percepții, ci le precede, si anume, în funcţie de 
ceea ce gândește, poate gândi fiecare. Numai din 
această perspectivă are sens textul ce urmează. 


kkk 


În psihologia analitică a lui Carl Gustav Jung (1875-1861) 
[Jung 2011], care mi-a servit ca model pentru întreaga mea 
construcție pe tema arhetipurilor muzicale pe o perioadă de 
peste 40 de ani — nu există un arhetip al Eternității. Dar nu 
există nici arhetipurile substanțelor primordiale (Aqua-Terra- 
Aer-Ignis) sau un arhetip al contradictiei binare de tip Yin- 
Yang, arhetipuri pe care le-am tratat în studii anterioare. Pentru 
simplul motiv că Jung se ocupă explicit doar de arhetipurile 
psihice ale inconştientului colectiv (cum ar fi arhetipurile 
Persona, Umbra, Animus, Anima sau arhetipurile Naşterii, 
Mortii, Maternitatii, Copilului — numite de mine, din motive de 
consecvență si pentru a accentua deosebirea între forma 
uzuală a cuvintelor și cea care definește un arhetip — Genesis, 
Mors, Maternitas, Puer). 


Pe de o parte, însuși Jung tratează însă și 
arhetipul Dublei-nasteri (Duplex Nativitas), care nu 
corespunde vreunei realități psihice, ci doar unei fantezii 
cu substrat mitic. Alături de situaţii psihologice reale 
obiective, sunt considerate deci și fantezii subiective, 
fantezii ce răspund însă unei necesitati psihologice 
general umane, arhetipale. Această aparentă îndepărtare 
de „setul de arhetipuri clasice” nu înseamnă că s-a 
renunţat la punctul de vedere care plasează permanent în 
centrul său psihicul uman. 

Pe de altă parte, aproape orice obiect sau noțiune 
poate fi privit din perspectivă arhetipală, și anume, din 
perspectiva sursei sale sau a efectului său în psihicul 
uman. Poate părea o îngrădire a punctului de vedere, dar 
el priveşte în realitate ceea ce ne poate interesa mai mult 
într-o asemenea discuţie: nu noțiunile în sine, ci rolul jucat 
de ele în psihicul uman. lar tema Eternităţii reprezintă o 


Revista MUZICA Nr. 2/2022 


preocupare permanenta a oamenilor din cele mai vechi 
timpuri, o nazuinta omenească elementară, foarte posibil 
existentă în forme latente în cele mai primitive concepții 
despre lume, reprezentând o necesitate psihică 
arhetipală. Voi considera deci, pentru concizia exprimării, 
un arhetip al Eternitatii (pe care-l voi numi în cele ce 
urmează, de asemenea din motive de consecvență, 
arhetipul Aeternitas), fiind vorba, de fapt, de o notiune 
transcendentală privită din perspectivă arhetipală. Este 
însă o noţiune cu totul specială, care poate oferi în 
același timp și o experienţă esenţial senzorial-psihică, 
posibil a fi trăită și exprimată prin artă, respectiv prin 
muzică, posedând deci toate atributele unui arhetip: 
alături de universalitatea sa, şi posibilitatea existenței 
unor multiple forme de expresie. 


A vorbi despre un presupus arhetip Aeternitas înseamnă 
a „atinge? domeniile mitologiei, filozofiei, istoriei, fizicii, 
cosmologiei, literaturii, artei. Dar mai ales religia a fost unul din 
contextele care au conceput și cultivat sistematic ideea 
Eternitatii, sub forma Divinităţii, a Paradisului, a „vieţii de apoi” 
(asupra unei relaţii între Eternitate și Religie voi reveni). Noţiuni 
sinonime înrudite cu Eternitatea (în engleză: eternity, franceză: 
éternité, italiană: eternità, germană: Ewigkeit, greacă: 
aiwvidtnta / aionidtita, rusă geunocrb / vecinosti) sunt in limba 
română: vesnicia („în vecii vecilor”), nemurirea, nemărginirea, 
nesfârșitul, nemăsurabilul, infinitul, perenitatea, persistenta, 
lipsa granițelor, a limitelor. Se subintelege în acest caz nu atât 
depășirea unor anumite granițe, cât inexistența lor, ca și în 
cazul duratei: poate fi vorba nu atât de o anumită durată, oricât 
de extinsă, ci de un timp nelimitat, sau de lipsa, inexistența sa 
(„timpul nu are un început și un sfârșit”, respectiv „timpul nu 
există”, sau, similar și ca o consecinţă: „lumea nu are un 
început și un sfârșit, deci trebuie să fie veșnică”). 


Evitând implicarea în domeniile enunțate, care 
relevă complexitatea insondabila a acestei noțiuni, în cele 
ce urmează, mergând consecvent pe linia jungiană, voi 
încerca să răspund doar la câteva întrebări relativ simple, 

cum ar fi: Carei necesităţi psihice îi corespunde acest 
arhetip? Ce semnificatie are el? Ce sens are arhetipul 
Aeternitas in muzica? Cum poate fi el exprimat muzical? 

Mai trebuie precizat de la bun inceput, conform 
viziunii kantiene expuse, ca abordarea unei asemenea 
teme in studiul de fata nu va permite definitii si formulari 
univoce, ca in cele mai multe din cazurile precedente, 
lasand foarte multe intrebari fara raspuns. Intentia mea a 
fost in primul rand aceea de a pune in discutie unele idei. 

Dar nu trebuie uitat nici faptul ca arta este lumea 
fanteziei, a imaginației libere de orice constrângere 
logică, o lume care poate reflecta și împlini visurile cele 
mai îndrăznețe. Se poate aștepta ca muzica să genereze 
pe plan psihic ceea ce pe plan fizic ar fi imposibil. 


KKK 


Conceperea unui raspuns acceptabil la vechea intrebare 
„ce Sens are viata omenească, dacă ea este finită și se încheie 
inevitabil și definitiv prin moarte”, a fost o preocupare 
permanentă a oricărei culturi, reprezentând o dilemă psihică 
fundamentală și rezonând în multe domenii ale gândirii. Primul 
și cel mai simplu răspuns dorit a fost „viaţa nu se încheie prin 
moarte”, acest răspuns spontan urmând să fie justificat prin 
teorii mai mult sau mai puţin convingătoare, care reflectă nivelul 
cultural al societăţii respective, uneori și nivelul dezvoltării ei 
stiintific-tehnice (antrenând de exemplu concepții cosmogonice 
sau observaţii de natură fiziologică). Dacă viaţa ar continua și 
după moarte, în forme nouă inaccesibile, se poate afirma că 
noțiunea de veșnicie, Eternitate implicate, ar putea oferi un 
răspuns la această întrebare. „Dovezi”, explicaţii și detalii, mai 
mult sau mai putin iluzorii, există din abundență. O „corectură” 
logică a acestei supozitii precizează că este vorba, de fapt, 
doar de „caracterul veșnic al vieții” privite însă ca specie, nu ca 
individ: ceea ce se perpetuează și după moartea fizică a 
individului este specia. O altă „corectură” se referă la caracterul 
pur simbolic al unor asemenea teorii: persistenta unei vieți se 
realizează nu fizic, ci în și prin memoria urmașilor. În toate 

aceste cazuri este vorba de o intentie, osciland intre naivitate si 
aparent cinism, de a asigura un echilibru psihic intr-un moment 
de îndoială, o sarcină pe care o poate prelua arta cu mult 
succes, si, in mod special, muzica. 


KKK 


În ceea ce mă privește, o abordare indirectă 
intuitivă a Eternitatii am întreprins începând înainte de 
1979, cu prilejul tratării temei „muzicii atemporale” și 
continuând în 2020, printr-un studiu dedicat monotoniei 
privite ca arhetip [Georgescu 1979:35-42, 2021:11-33], 
tema principală, situată constant în substrat fiind — în 
toate aceste cazuri, ca și în multe altele — ideea 
perenităţii, a duratei fără început si sfârșit, de fapt, a 
Eternității. 

Privind capacitatea muzicii de a trata arhetipul 
Aeternitas, într-un mod similar analizei tragicului muzical 
sau a narativitatii muzicale [Georgescu 2017:18-39, 
2019:897-904], nu ma voi referi nici aici la acele 
compoziții ce se servesc de un program literar-muzical 
sau de un titlu care să exprime acest arhetip, ci la felul 
specific în care structurile muzicale în sine pot îndeplini 
această funcţie. Din același motiv, nu voi considera nici 
accepțiunea generală, conform căreia, orice „muzică 
bună” evocă metaforic atemporalitatea,  Sublimul, 
Eternitatea. Nu este vorba de subestimarea unor 
proceduri curente, ce și-au dovedit pe deplin validitatea, 
ci de dorința de a explora calități specific muzicale, ce nu 
ar putea fi folosite de nici-o altă artă. 

În acest sens voi prelua și extinde aici unele 
formulări oferite cu prilejul descrierii „muzicii atemporale” 
[1979]. Deoarece, ca si între Tragic si Sublim, si între 
Atemporal și Eternitate există o rezonanţă semnificativă, 
dacă nu chiar o coincidență, ,ascunsa” de moduri diferite 
de a se încerca descrierea unei antinomii ce nu poate fi 
descrisă. Oricum, Eternitatea este o noţiune ce privește 
înainte de toate timpul, respectiv inexistenţa sa. 

Terenul de actiune al structurilor muzicale ce vizeaza 
,atemporalul” ca si Eternitatea este constituit in psihicul uman 
de cele două planuri fundamentale in percepţia timpului, 
inclusiv percepţia timpului în muzică: percepţia succesiunii şi 
cea a duratei [Fraisse 1957:10-11]. 

Perceptia succesiunii (adică a raportului de poziţie, de 
ordine a fenomenelor) presupune existenţa unei organizări 
temporale instinctive, a unui „orizont temporal”, utilizarea unei 
scale „trecut-prezeni-viitor'”, în care memoria joacă un rol 
esenţial [Fraisse 1957:13]. Percepția succesiunii nu este 
posibila decat in cazul modificarii unei stari, deci al receptionarii 
unei „noi informaţii” asupra unui sistem supus atenţiei; într-un 
sistem în care nu ar exista nici-o schimbare, noutate, nici timpul 
„nu ar exista”, nu ar putea fi perceput. 

Perceptia duratei (adică a raportului de mărime sau de 
distanță între fenomene) presupune compararea acestor mărimi 
cu o serie de „pulsuri” (deci, de repetiţii regulate cu diferite 
frecvenţe) cosmice sau biologice, un fel de „etalon ritmic”, în 
scopul de a stabili unităţi de măsură standardizate ale unui 
„timp social” [Fraisse 1957:10]. Exemple clasice de „pulsuri” 
sunt ciclul anual sau cel diurn, respectiv ceasul — ora, minutul, 
secunda — sau bătăile inimii, respiraţia. „Pulsurile umane” 
reprezintă probabil o formă de integrare în „pulsurile cosmice”, 
de „acordare' la ele. 

lată câteva caracteristici structural-muzicale în acest 
sens, specifice unei „muzici atemporale”: 


- aspectul static al discursului muzical; 

monotonia, lipsa surprizelor, a informaţiei noi la diferite 
nivele structurale; 

absenţa unui caracter direcționat, a unei dramaturgii 
convenţionale, a unei evoluţii (sau existenţa unei 
evoluţii deliberat atât de lente, încât pentru moment 
rămâne imperceptibilă), a unei deveniri temporale 
[Lohse 1968:130]; 

caracterul iterativ (repetitii cu sau fara variatiuni, in 
general minime, sugerând un „cerc închis”) sau, într- 
un sens mai general, periodicitatea la un anumit nivel, 
de obicei microstructural [Rosolato 1972:33]; 

- absenţa reperelor normal perceptibile, a „punctelor de 
perspectivă” necesare unei „orientări in timp”, ca 
urmare a caracterului prea general, „anonim, 
nedefinit al materialului muzical [Barrett 1974: 
59][Lohse 1968:130] sau a efectelor „fuzzy”; 

- momente în general importante ale formei muzicale cum 
ar fi cele ale începutului, punctului culminant, finalului, 
nu au nicio semnificaţie structurală proprie, sunt 
„nivelate muzical”; 

- existenţa unei „discontinuități structurale”: organizarea 
se limitează la nivelul micro- sau macrostructural — 
sau, în cazul în care amândouă există, ele nu sunt 
legate între ele printr-o structură continuă [Arnheim 
1968:228]; 

- „articulaţia sintactică flexibilă”: algoritmul compozițional 
nu cuprinde decât puţine sau nici-o relaţie 
deterministă, asimilabilă unor „relaţii cauzale” între 
evenimente, ci doar relaţii probabiliste între elemente 
„polivalente”, interşanjabile, ceea ce face posibilă 
combinarea relativ liberă a lor, fără a se ajunge însă 
astfel la o dezordine totală [Arnheim 1968:228]; 

- „decuplarea de context”, ca urmare a unei rarefieri sau 
izolări prin alte proceduri a evenimentelor unul fata de 
altul, până la a fi percepute ca total independente 
(spre exemplu, depăşirea anumitor limite temporale 
nu mai permite organizarea stimulilor în „imagini”: 
sunetele prea lungi sau separate prin pauze prea 
lungi, de asemeni, cele prea scurte, „nu mai au nici 
trecut, nici viitor, ci doar prezent”) [Arnheim 1968:228]; 

- derularea suficient de amplă pentru a permite instalarea 
unui efect quasi-hipnotic; 

- menţinerea unui atmosfere expresive constante (prin 
anularea contrastelor, a opoziţiilor binare clasice de 
tip rapid-lent, acut-grav,  forte-piano,  solo-tutiti, 
melodie-acompaniament); 

- uneori, ambitusul larg, folosirea registrelor extreme ale 
instrumentelor; anumite sunete, culori  timbrale 
excepționale. 

Structura unei asemenea muzici poate reprezenta adesea 
un proces infinit, chiar daca, intr-o maniera uzuala, i se impun 
un început şi un sfârşit convenţionale. lar posibilitatea „opririi 
scurgerii timpului” prin repetiţii, deci „extensia clipei până la 
Eternitate” sugerează ideea mai generală a recunoașterii 
Totalităţii într-un detaliu, a „întregii naturi în firul de iarbă”. 


Circumstanta în care percepţia duratei în general este 
esenţială este starea de aşteptare [Arnheim 1968:228]. 
Această stare este pusă în valoare conştient în muzică, 
ca de altfel în orice altă artă ce se desfăşoară în timp, 
cum ar fi teatrul sau filmul. În cazul „muzicii atemporale” 
s-ar putea vorbi despre o „aşteptare frustrată”. În acest 
punct converg cele două direcţii aparent atât de 
divergente ale unei „muzicii atemporale” evocatoare a 
Eternitatii, caracterizate prin lipsa totală de informatie 
nouă (caz extrem: repetiţia unui singur element), 
respectiv prin excesul de informaţie nouă (caz extrem: 
noutăţi permanente, o „melodie infinită” în înţelesul 
propriu al cuvântului). Într-adevăr, fie că se renunță a se 
mai aştepta ceva sau că se poate aştepta orice, însuşi 
mecanismul logic al aşteptării este reconsiderat. Într-un 
context atemporal, respectiv „etern”, nu este nimic de 
așteptat. 


Rezumând, distorsiunea perceptiei succesiunii si a 
duratei constituie deci nucleul, mecanismul generator al 
procedeelor „muzicii atemporale” si, implicit, joacă un rol 
important la sugerarea  Eternităţii în muzică. Perceptia 
succesiunii este distorsionată prin absenţa relativă a schimbării, 
a contrastelor, a unei informaţii efectiv noi, prin imposibilitatea 
de a stabili o ordine oarecare într-o multitudine de repetiţii 
exacte a unor elementelor identice, deci nedistincte, prin 
absenţa relaţiilor cauzale care ar putea motiva instaurarea 
„aşteptării” (şi, ca urmare, a „jocului” între eventuala ei 
satisfacere sau contrariere), deci, prin inexistenţa unei „topologii 
temporale”. Perceptia duratei este distorsionată prin absenţa 
reperelor (a momentelor sau „punctelor remarcabile”) între care 
ar fi posibilă stabilirea unor raporturi de măsură parţiale sau 


24 


Revista MUZICA Nr. 2/2022 


totale, prin imposibilitatea sau inutilitatea comparării duratelor 
necontrolabile (prea extinse sau absolut egale), prin „plutirea” 
într-o discontinuitate structurală care nu permite „integrarea 
temporală”, deci măsurarea segmentelor ei. 


S-ar putea crea impresia falsă că orice „muzică săracă în 
idei noi” ar sugera automat Eternitatea; desigur însă că, la 
fel ca în oricare alt context, valoarea calitativă a 
materialelor muzicale respective și efectul lor estetic sunt 
și aici esenţiale în delimitarea dintre Muzică și o înșiruire 
oarecare de sunete. 


Într-o mai mare măsură decât în cazul „muzicii 
atemporale” sau al monotoniei — domenii cu care, arhetipul 
Aeternitas se înrudeşte pe plan structural — în cazul sugerarii 
Eternitatii este vorba însă și de ethos-ul unei muzici, domeniu 
ce privește implicit multe din structurile muzical enunțate mai 
sus, dar în care și alte date pot deveni importante (de exemplu, 
contextul în care se execută o muzică, funcţia atribuită ei, țelul 
ei, asocierea cu alte arte). În acest studiu se consideră însă pe 
prim plan doar situaţia în care arhetipul Aeternitas și ethos-ul 
respectiv se exprimă prin structuri muzicale caracteristice, 
structuri ce își construiesc și un fel de estetică proprie, uneori în 
conflict cu estetica convenţională. Chiar și numai din acest 
punct de vedere, este evident că nu se poate pune un semn de 
egalitate între „muzica atemporală” (în cadrul căreia principiul 
de construcţie iterativ joacă un rol esenţial, iar ethos-ul este 
neglijat) și arhetipul Aeternitas (în cadrul căruia principiul de 
construcție iterativ este privit liber, iar ethos-ul poate juca un rol 
important). 


kkk 


În mod concret, arhetipul Aeternitas este implicat în 
muzica veche de cult bizantină (muzica psaltică), în cea 
gregoriana (amândouă avandu-si sursa probabilă in muzica de 
cult a orientului apropiat, adoptata, cel putin partial, prin 
intermedierea si remodelarea ei in cultura greceasca antica), 
ocazional in muzica clasică europeană, de la Perotinus la 
Palestrina, de la Monteverdi la Bach, la Beethoven si la 
Messiaen. Cateva exemple concrete: practica isonului (poate 

cea mai caracteristica forma muzicala de sugerare a Eternitatii 
existentă vreodată — „permanenta prezenţă” din muzica 
psaltică), lipsa ritmului sau exclusivitatea „ritmului drept” (cu 
note egale) din muzica gregoriană; ample „momente” cum ar fi 
introducerea la ,Mattaus-Passion” și fragmente din concertele 
sau preludiile unor piese pentru orgă de J. S. Bach, începutul 
părții a l-a din simfonia a 9-a de Beethoven (care a avut multe 
ecouri în muzica secolului al XIX-lea, de la Schubert la Mahler), 
începutul concertului pentru pian nr. 1 în re minor sau a 
simfoniei a l-a în do minor de Johannes Brahms, preludiul la 
opera „Rheingold” („Aurul Rinului”) de Richard Wagner; anumite 
segmente specifice, ce își au locul lor special în fiecare din 
simfoniile lui Anton Bruckner; izolat la Debussy, Messiaen, apoi 
la Stravinski, Bartok, în muzica modernă poloneză (la Panufnik, 
Krauze), sau românească (la Aurel Stroe sau Ștefan Niculescu, 
în „viziunea 'Arcade"”, respectiv în ideea sincronizării pe bază 
repetitivă a unor motive expuse iniţial polifonic; la muzica 
proprie renunţ să mă mai refer) etc. Alte forme de evocare a 
Eternitatii găsim în particular în muzica minimal-repetitivă 
americană (în primul rând La Monte Young, dar și la 
predecesorii John Cage sau Morton Feldman) sau cea parțial 
repetitivă est-europeană (Arvo Părt), în unele muzici meditative 
numite ,usoare”, inspirate de estetica respectivă, si mai ales 
într-o serie întreagă de muzici tradiționale non-europene (cum 
ar fi cea hindusă sau indoneziană, dar adesea și cea africană), 
respectiv în muzici inspirate de acestea. Nu întotdeauna este 
vorba de o muzică sau un compozitor anume, uneori doar de 
anumite opere sau chiar anumite pasaje dintr-o compoziție. 
Însă dece aproape întotdeauna doar introduceri, începuturi, 
fragmente? S-ar părea că autorii nu au curajul să rămână acolo 
unde i-a dus o revelaţie trecătoare, să meargă mai departe pe 
drumul întrezărit, care le-a părut un teren nesigur, ce trebuie 
repede părăsit pentru ceva obișnuit, normal sigur. 

Reiau ideea conform căreia, câmpul de manifestare 
esenţial al arhetipului muzical Aeternitas a fost, conform unei 
lungi tradiţii, muzica religioasă, respectiv, muzica executată în 
serviciul divin, situaţie în care un anumit ethos era asigurat prin 
formule verbale, respectiv texte specifice sau gesturi, acțiuni 

rituale. Ritualul religios catolic (KaS0AIKI — „universal”) cuprinde 
în cadrul ordinarium missae cinci parti: Kyrie, Gloria, Credo, 
Sanctus, Agnus Dei [*2]; parti care, altfel denumite, stau la 
baza si a slujbei religioase ortodoxe (Op8ddo0g1a — „adevărata 
învăţătură”), slujbă structurată conform altor principii. Cu multe 
adaptări, cea mai importantă fiind aceea a introducerii coralelor 
luterane, ele au fost preluate și de către biserica protestantă, ea 
înșiși cunoscând diferite variante. Alte situaţii pot include 
componente diferite (de exemplu, în Requiem: Introitus: 
Requiem aeternam dona eis, Domine; Kyrie; Sequenz: Dies 
irae; Offertorium, Domine Jesu Christe; Sanctus, Benedictus; 
Agnus Dei; Communio: Lux aeterna) [*3]. Toate cele enuntate 
aici au suferit repetat schimbari in decursul istoriei. Daca ethos- 
ul specific religios asigură evocarea Eternitatii, structura 
muzicală în sine susţine acest ethos mai ales în măsura în care 
se bazează pe cântul tradițional gregorian sau bizantin. Dar nu 
voi analiza mai departe acest context religios „anexat 
structurilor muzicale, analiză pentru care oricum îmi lipsește 
competenţa. 

Rezumând, în muzica de cult creștină europeană se 
poate observa că este vorba, în cele mai multe și specifice 
cazuri, de aceleași structuri muzicale sau de structuri 
asemănătoare celor specifice „muzicii atemporale”: un anumit 
fel de „minimalism repetitiv” sau non-repetitiv, o anumită 
dramaturgie, mai bine zis, non-dramaturgie. Nu același lucru se 
poate susține dacă avem în vedere alte muzici de cult, sau 
uneori chiar muzica creștină non-europeană, dar și multe 
compoziţii culte dedicate cultului creștin care apelează la 
limbajul muzical specific epocii respective: nici pe departe toate 
cantatele sau misele executate într-o biserică sau toate părțile 
lor sunt „atemporale”, deci implică arhetipul Aeternitas pe plan 
structural muzical. Pare probabil că o muzică de cult în sine nu 
este întotdeauna legată de acest arhetip. Dacă se poate vorbi 
totuși despre sugerarea metaforică a Eternitatii si de către o 
muzică ,non-atemporala” inclusă în ritualul bisericesc, acest 
fapt nu poate fi realizat, asa cum am mai precizat, decât prin 
mijloace extra-muzicale (text, simboluri, gesturi, elemente 
rituale). 

KKK 


Nu pot da un răspuns univoc la eventuala întrebare, dacă 
noțiunea de Eternitate este compatibilă, să zicem, cu Rossini și 
opera comică, sau cu Johann Strauss și valsurile sale, sau cu 
latura folcloristic-grotescă a lui Stravinski; sau cu unele orientări 
ale muzicii numite global „ușoare” sau de dans (sau de operetă, 
de fanfară, de estradă). Criteriul calităţii estetice a muzicii (ca și 
eventualul ei program literar) ar da un răspuns pozitiv 
neconcludent: desigur, orice operă de artă genială „frizează 
Eternitatea”, aceasta putând fi evocată și prin titlu sau program 
literar, dar, repet, aici ne interesează în primul rând structurile 
muzicale care exprimă ethos-ul evocator al Eternităţii. Altfel 
formulat (și independent de genuri sau etichetări): este în 
muzică Eternitatea compatibilă cu divertismentul, distractivul, 
grotescul, parodia, ironia, comicul, vulgarul, frivolul, obscenul? 
Dar cu bizarul, absurdul, supra-realul? Răspunsuri ipotetice ar 
putea fi: dacă se folosesc structurile muzicale enumerate mai 
sus ca fiind caracteristice, nu mai contează prea mult genul 
muzical, textul sau contextul; este cazul, de exemplu, al unor 
asa numite „muzici ușoare” contemplative, cu efect psihedelic. 
Nu este vorba aici deci nici de „eticheta aplicată” sau de 
calitatea operei de artă, ci de structurile muzicale în sine 
utilizate: ele sunt acelea care decid efectul psihic al muzicii, 
efect existent si dacă auditorul nu are cunoștință de alte 
informaţii anexate muzicii propriu zise sau nu îl interesează. 
Însă în cazul în care ceea ce am numit „ethos-ul evocator al 
Eternitatii” este contrazis de flagrant prin structuri caracteristice 
ce sugerează ironia, comicul, vulgarul etc. nu mai poate fi vorba 
de arhetipul Aeternitas. 


kkk 


General privit, o altă întrebare esenţială ar fi totuși: dupa 
cum muzica în sine este, prin definiţie, arhetipală (în sensul că 

ea are intotdeauna, mai mult sau mai putin manifest, un nivel 
arhetipal, care precede nivelul semantic si estetic in procesul 
perceptiei muzicale), ar putea fi ea, de asemenea prin definitie, 
și evocatoare a Eternitatii, prin însăși atributele ei fundamentale 
(existența ei în timp, structura fizică periodică armonică a 
sunetului, ritmul, pregnantul ei efect psihic, forța ei magică, 
posibil generatoare de transă, forma unică, specială, de 
„raționalitate meditativă” pe care o implică etc.)? Aici, mai mult 
ca oricând, este vorba de păreri subiective, de un anumit 
Weltanschauung, de măsura în care vrem să generalizăm. Nu 
este nici ușor, poate nici util, a separa artificial între ele noţiuni 
înrudite cum ar fi acelea de Infinit, ,atemporal”’, Sublim, 
Eternitate, a „trece peste” efectul psihic al structurilor muzicale. 
Dar desigur că trebuie avut in vedere și modul și intensitatea 
expresiei Eternitatii arhetipale: dacă MUZICA este una singură, 
nu toate muzicile sunt la fel. 


Într-un interviu acordat muzicologului polonez Thomas 
Kaminski în 2016 am afirmat că, după părerea mea, 
funcţia fundamentală a muzicii ar fi tocmai aceea de a 
exprima Eternitatea; cu alte cuvinte, pe de o parte, 
muzica în sine are „în sânge” vocaţia Eternitatii, pe de 
alte, nici-o altă artă nu poate evoca mai bine această 
idee. Insistenta cu care am pledat pentru „vocaţia muzicii 
de a sugera Eternitatea” l-a determinat pe muzicolog să-și 
intituleze textul interviului „Mr. Eternity”, ceea ce, cum a 
explicat el, pe lângă ironia discretă, subintelege un 
anumit sens al expresiei în limba poloneză, acela de 
„Profesor de Eternitate”, sens „împrumutat” din titlul unei 
poezii poloneze clasice de Zbigniew Herbert, în care 
cuvântul Dan" este asimilat cu Mr": „Pan od przyrody”, 
în traducere „Profesorul de Natură / Biologie”. Nu este nici 
un secret în faptul că a vorbi despre Sublim sau Eternitate 
prezintă întotdeauna și riscul de a fi privit ironic de către 
cei ce nu au acces la aceste noțiuni transcedentale). 

Necesitatea acută de a depăși granite (fie ele notionale, 
profesionale, biologice, geografice sau temporale) conduce 
instinctiv la trăiri fanteziste şi constituie un teren propice pentru 
o perspectivă „pe deasupra realităţii. Nu oricine se poate 
mulţumi să se limiteze la cei patru pereți ai locuinţei sale, la 
restricţiile impuse de regulile sociale sau de profesia sa, adesea 
îngust înțeleasă, la graniţele ţării sale, la perspectiva unei vieţi 
ce se va încheia odată definitiv. /deea infinitului, a nesfârșitului 
se impune prin însăși viata banală de zi cu zi, ca un fel de 
compensație necesară a ei. Dar chiar si un simplu șir de 
numere naturale poate genera oricui ideea infinitului numeric, 
după cum contemplarea cerului înstelat ne sugerează ideea 
spațiului și timpului infinite. Asistăm zilnic la răsăritul și apusul 
soarelui sau anual, la perindarea anotimpurilor, toate, cicluri 
evident fără sfârșit, infinite, care ne depășesc puterea de 
înțelegere. Revenind la imaginea cerului înstelat, aceasta a fost 
întotdeauna sursa a nenumărate vise, a stimulat tendinţa de a 
concepe lucruri de neînțeles prin judecata normală, de a-și 
imagina ceva ce nu se poate fi cuprins prin această judecată 
(„Dumnezeu domnește în cer” si nu altundeva). 

Dar Infinitul nici nu trebuie căutat atât de departe; 
conform Burke [1757], Kant [1790], Schiller [1801]) fiecare om 
poate avea senzaţia că, dacă, de exemplu, suntem supuși fără 
speranţă forțelor oarbe ale naturii, suntem neputinciosi în fata 
lor, nimic nu ne poate afecta forța noastră morală intimă — un fel 
de „infinit psihic personal”, la îndemâna oricui, cel putin teoretic; 
revelația acestei forte motivează senzația de Sublim, care, în 
acest sens, nu are nimic comun cu Frumosul. Trăirea 
Sublimului deschide calea spre perceperea Eternitatii într-o 
formă cu totul specială. Această trăire „nu se poate învăţa”, ea 
este, poate fi, doar un fel de revelaţie necontrolabilă, inefabilă, 
trecătoare. 


Alături de compensatia oferită de noţiunea de 
Eternitate celor ce nu pot accepta limite, fiecare om care 
a trăit o pierdere grea, o despărţire dureroasă sau a fost 
victima neputincioasă a unei nedreptati flagrante, are o 

nevoie vitală de o compensație psihică si poate apela la 
iluzii de tipul vieţii veșnice, a unui loc și a unui timp în 
care isi va recupera pierderile, unde domnește 
atotputernică dreptatea. Un spirit de tip idealist este aici 
favorizat în comparaţie cu unul de tip materialist, care nu 
poate crede în asemenea basme Dar chiar si cel mai 
materialist dintre oameni, aflat într-o mare dificultate sau 
criză interioară, poate avea cândva o mică îndoială, se 
poate întreba dacă nu este și puţin adevăr, un adevăr de 
neconceput, dar obiectiv, în asemenea „basme”, de care 
se leagă și anumite speranţe vitale. Pentru că a renunţa 
la ele definitiv este o probă unei tării psihice de care nu 
dispune oricine. 

Deci, ideea de Eternitate, Arhetipul Aeternitas, ne 
susține, ne încurajează, ne redă echilibrul psihic în 
momente de criză. Se poate afirma că o rugăciune 
adresată lui Dumnezeu de către un credincios acționează 
liniștitor tocmai prin implicarea efectului psihologic al 
arhetipului Aeternitas: rolul general de susţinător psihic și 
moral al religiei nu poate fi pus la îndoială. La un nivel 
abstract, îndepărtarea, privirea „de la distanță” a unui 
anumit obiect, considerarea unor contexte din ce în ce 
mai largi, relaxează, „dizolvă” obsesiile negative, ne 
readuce în noi pacea; acest proces este inclus și în bine- 
cunoscutul efect pozitiv al contactului cu natura, dar și cu 
muzica. Și — mai ales — cu Atemporalul și prin el, cu 
Eternitatea. 


Știința afirmă însă azi (dar, conform Kant, nu ne va putea 
niciodată nici demonstra, nici contrazice convingător) că 
universul însuși nu este nelimitat în timp și spațiu, așa cum s-a 
crezut mult timp; el ar avea o anumită vârstă (apreciată la cca. 
13,5 miliarde de ani), deci s-a născut, are o evoluţie și va pieri 
cândva. Se pare că aici „nu mai este loc” pentru noţiunea de 
Infinit. Oricum, conform Jung, se poate spune că acest punct de 
vedere reflectă atitudinea unei societăţi care „nu mai crede în 
Infinit”, deci nici în Eternitate, este preocupată mai degrabă de 
limitarea, „îngrădirea” acestor noțiuni. 

Dar este Infinitul in sine ceva de neconceput, ceva 
nemasurabil, isi merita aura sa quasi-ezoterica, adesea 
insotitoare? O simpla aritmetica ne dovedeste contrariul: 
daca vom compara sirul infinit al numerelor naturale A 
(1,2,3,4,5...) cu șirul infinit al numerelor fără sot B 
(1,3,5,7...), vom constata că primul infinit este... de două 
ori mai mare decât al doilea infinit, deși nu vom putea 
atinge niciodată ultimii termeni ai acestor șiruri si nu vom 
putea număra niciodată termenii lor. Deoarece același 
lucru se poate spune si despre relația între șirul infinit al 
numerelor naturale A și cel infinit al numerelor cu sot C 
(2,4,6,8...), se poate conchide că infinitul A este de două 
ori mai mare decât B sau C, si constă din suma lor. Cum 
poate fi Infinitul „mai mare” sau „mai mic”, dacă el este 
nemăsurabil, cum se poate concepe o adunare între două 
infinituri? Cu toate acestea, putem compara aceste 
infinituri, deci le putem oarecum controla. Astfel se relevă 
și caracterul antinomic al acestei noțiuni. 


Conceperea de principiu, respectiv refuzul Infinitului, de 


obicei savant justificate în ambele cazuri (prin religie, filozofie, 
artă), deosebește între ei oameni, definește culturi, concepții 
despre lume incompatibile, deschide sau închide orizonturi; ele 
sunt amândouă cuprinse în Infinitul în concepţia lui Kant, fiind 
vorba de o antinomie ce nu poate fi nici demonstrată, nici 
combătută. 

În fine, nici arhetipul Aeternitas nu „trebuie” sau 
nu poate fi demonstrat sau combătut, dar nici „învăţat'. 
Fiind un arhetip, el se poate naște spontan în fiecare om. 
Jung afirmă că noţiunea de Divinitate, conceperea lui 
Dumnezeu (în care el vede o extensie extremă a 
arhetipului Paternitas, dar în care se poate vedea și o 
formă a arhetipului Aeternitas) este o necesitate umană 
obiectivă; acest arhetip a apărut și va apare permanent în 
cursul istoriei, dar si în fiecare individ. Întrebarea poate fi 
doar sub ce forme. Ca psiholog, Jung se referă desigur la 
ecoul psihic al acestui arhetip, mai bine zis, la sursa sa în 

psihicul uman. Chiar daca acest punct de vedere este 
acceptat, se pune întrebarea daca el „asigură” obligatoriu 
o legătură între presupusele arhetipuri ale Divinitatii si 
Eternitatii. Dar nu mi-as permite să încerc să dezbat aici 
o asemenea temă, precizând doar faptul că Arhetipul 
Aeternitas pare a exclude orice concretizare, finalism, 
centru, scop, logică sau morală (care separă de exemplu 
raiul de iad, amândouă însă eterne). Trebuie amintit însă 
și faptul că el nu implică nici destructurare, dezordine, 
haos, imoralitate etc. ci pare că le neglijează, „privește 
peste ele”; el tinde să ofere o acceptie extrem 
generalizată, înglobând orice altă noţiune, ce ar avea 
nevoie eventual de o „susţinere morală”. Deci, arhetipul 
Aeternitas nu pare să coincidă cu arhetipul Paternitas, 
inclusiv cu cel al Divinitatii, el pare mai degrabă să le 
includă, cel puţin din punctul de vedere al psihologiei. Dar 
simbolica lor comună le poate apropia din nou. Nu am 
deviat decât aparent de la tema mea prin acest ultime 
considerente: vom regăsi în muzică toate aceste dileme. 


Într-adevăr, cele afirmate, inclusiv întrebările rămase fără 
răspuns (precum și cele care nu pot primi un răspuns) se 
reflectă în muzică, nu în ultimul rând, din nou, în ceea ce 
numim ethos-ul muzical. Dacă ideea de Eternitate, respectiv 
Arhetipul Aeternitas, ne susține, de redă echilibrul psihic, 
atunci și acea muzică, artă capabilă prin definiţie să exprime 
arhetipuri psihice, va îndeplini acest funcţii; cum anume la nivel 
structural muzical, am încercat să arăt prin enumerarea unor 
atribute ale „muzicii atemporale”, comune cu multe din cele ce 
ar sugera Eternitatea în muzică. Problema este dacă, în calitate 
de auditor, avem nevoie sau nu de o asemenea muzică. Cine 
nu are nevoie sau nu poate concepe ideea de Eternitate, nu va 
putea înțelege nici despre ce este vorba aici sau într-o 
asemenea muzică. Din nou, la fel ca în cazul Sublimului, nici în 
acest domeniu nu este nimic ce trebuie sau se poate învăţa. Si, 
în definitiv, nici măcar explica, așa cum am încercat eu într-o 
oarecare măsură să fac aici — și încă limitându-mă strict la 
nivelul psihic. 

Revenind la lumea fantastica a basmului, evocata 
în introducere: poate că „Țara tinereţii fără batranete si a 
vieţii fără moarte” — deci o tara care ignoră timpul, 
tensiunile, strădaniile, conflictele, suferința, dramele 
(corespunzând unei muzici „atemporale”), o lume ce 
cunoaște metaforic Eternitatea — ar putea exista, daca nu 
ar exista si tentatia „Văii plângerii” — deci, reînvierea 
trecutului, „privirea înapoi”, revenirea la constrângerea 
timpului, a (căutării) cauzalitatii, a luptei (respectiv a unei 
muzici văzute ca dramă). Dar basmul nu ne spune cum 
se poate evita „Valea plângerii” si dacă acest lucru este 
posibil. 


Neckarsteinach, Decembrie 2021 

SUMMARY 


Corneliu Dan Georgescu 


The study of musical archetypes (IX) 
The notion of Eternity 
viewed from an archetypal perspective 


Immanuel Kant's transcendental philosophy, especially some of 
his ideas expressed in "Die Kritik der reinen Vernunft" 
concerning antinomies, is an optimal starting point for treating 
the notion of Eternity from an archetypal perspective. This 
concept cannot logically be either demonstrated or denied, as it 
represents a human psychic necessity, a compensation at the 
psychic level of irresolvable critical situations or of questions 
that cannot be answered regarding the meaning of life, 
freedom, justice, Good. 

Present in the most different periods, cultures or contexts 
(mythology, cosmology, philosophy, history, physics, literature, 
art, but especially in religion), the archetype called by me for 
reasons of consistency, on the line of C. G. Jung's theory of 
archetypes viewed freely, the archetype Aeternitas, can be 
imagined especially in music. Having obvious tangents at the 
musical structural level with what | called in 1979 "atemporal 
music" and with the monotony also viewed from an archetypal 
perspective, the archetype Aeternitas raises the question of 
whether not, by its very essence, respectively by certain generic 

properties of this art (such as its existence in time, the harmonic 
properties of sound, the special relation with the psyche, 
possibly its magical, hypnotic qualities or in the direction of 
trance), music is not particularly capable of expressing the idea 
of Eternity, of course, differentiated according to other factors 
such as gender, function, ethos of the respective music. 

As with the Sublime or the Tragic, the archetype of Aeternitas 
cannot be "learned" or explained. The perception of such 
notions is not something of its own, it depends on the possible 
psychic availability of the perceiver for them. Similarly, the 
perception of the archetype Aeternitas in music, implicitly the 
existence and the perception of such music depends on the 
need felt by an alleged auditor in this regard, on his ability to 
accept and operate with transcendental ideas, with antinomies. 
The fantasy world in the popular fairy tale "Youth without old 
age and life without death" metaphorically suggests to us that 
this country, a country where Eternity reigns, could be found, 
the only hindrance to definitive integration into it being the 
wandering into the "Valley of Lamentation", which implies 
"looking back" and breaking up, "re-entry into time", the loss of 
Eternity. 

